Hr Igor Taro

Siseminister

10. veebruar 2026.a.

KIRJALIK KÜSIMUS

**Jeffrey Epsteiniga seotud võimalike seoste kontrollimine Eestis**

Lugupeetud siseminister

Seoses Ameerika Ühendriikide justiitsministeeriumi poolt avaldatud materjalidega Jeffrey Epsteini kohta — isiku kohta, kes mõisteti süüdi seksuaalkuritegudes ja keda süüdistati muu hulgas pedofiilias — palun selgitusi alljärgnevate asjaolude osas.

Avaldatud materjalide kohaselt mainitakse Eestit Jeffrey Epsteini toimikutes enam kui 200 korda. Erilist tähelepanu väärib 2014. aasta detsembrist pärinev elektrooniline kiri, mis oli adresseeritud Jeffrey Epsteinile ja milles on otseselt mainitud „Eesti peaministrit“. Kirjas, mille saatja nimi on varjatud, sisaldub järgmine sõnastus: „Eesti peaminister. Ta palus, et ma saadaksin talle selle foto :)“. Seejuures fotot kirjale ei olnud lisatud, kirja teemarida puudus ja järgmisel päeval vastas Epstein lühidalt: „funny“ („naljakas“). Selle aasta detsembris oli Eesti Vabariigi peaministriks Taavi Rõivas, kes on avalikult teatanud, et ei mäleta sellist kirjavahetust ega tea, millise foto kohta jutt võib käia.

Arvestades kuritegude iseloomu, milles Jeffrey Epsteinit süüdistati, ning asjaolu, et USA uurimismaterjalides on mainitud Eesti riigi kõrgeimat täitevvõimu esindajat, pean vajalikuks õiguskaitseasutuste ametlikku ja põhjalikku reageerimist.

Sellega seoses palun Teil vastata järgmistele küsimustele:

1. Kas Eesti politsei või prokuratuur kavatseb algatada kontrolli või kriminaalmenetluse seoses Jeffrey Epsteini võimalike kontaktide, kirjavahetuse või muude seostega Eestis, sealhulgas Eesti kodanike või ametiisikutega?
2. Kas Ameerika Ühendriikide või teiste riikide õiguskaitse- või uurimisasutused on pöördunud Eesti poole seoses Jeffrey Epsteini toimiku materjalidega ning kui jah, siis millises mahus ja millal?
3. Kas on hinnatud Jeffrey Epsteini kirjavahetuses sisalduvat viidet „Eesti peaministrile“ riigi maine, julgeoleku ning võimaliku šantaaži või kompromiteerimise riskide seisukohalt?
4. Milliseid samme peab Siseministeerium vajalikuks ja piisavaks, et selgitada välja kõik asjaolud, mis on seotud Eesti ja Eesti kõrgete ametiisikute mainimisega Jeffrey Epsteini materjalides?

Lugupidamisega

(allkirjastatud digitaalselt)

Aleksandr Tšaplõgin

Riigikogu liige